'Hartebreker' vier duisendste | Netwerk24
Deur AJ Opperman 30 Maart 2020 08:00
Leon van Nierop, skrywer van die verhaal, onthou nog Kobus Burger, uitvoerende regisseur van drama by RSG, se opdrag: "Dit het in 2015 begin as 'n idee van Kobus wat op soek was na 'n verhaal, waarvan die episodes net 'n paar minute moes wees. Dit moet so lank duur as wat dit neem om 'n koppie tee te maak. Maar daar moet iets in elke episode gebeur."
Leon van NieropFoto: Conrad Bornman
Hartebreker, met spelers soos Henriëtta Gryffenberg, Pietie Beyers, Rolanda Marais, Eloise Cupido en Charlie Bouguenon, gaan oor 'n groep mense in 'n idilliese dorpie in die Karoo.
"Dit is vol plattelandse intriges," sê Van Nierop.
"Elke episode het 'n klimaks. Die verhoudings tussen die karakters, die grappigheid en die sukses maak dit gewild. Die karakters is eintlik ambivalent. Daar is sowat agt storielyne wat loop. Die verskillende storielyne het te make met al die spelers, wat nie noodwendig by elke opname kan wees nie. So, jy kan dan op ander tonele fokus."
Pietie Beyers, Rolanda Marais en Charles Bouguenon tydens 'n opname van 'Hartebreker'.
Die meeste van die spelers is sedert die begin van die vervolgverhaal deel van die rolverdeling.
"Dit is seker die lekkerste cast waarmee ek nog gewerk, het," sê Van Nierop.
"Ek moet partykeer met my vuis op die tafel slaan om almal se aandag te kry wanneer ons vooraf die tonele bespreek, so jolig gaan dit hier in die ateljee. Dit bly opwindend. Dit gee my 'n groot vreugde om hierdie storie te skryf."
* Hartebreker, wat vir drie maande vooruit opgeneem is, word elke Maandag, Woensdag en Vrydag om 09:50 op RSG uitgesaai.